Source: https://www.vsetkopreskolu.sk/dorucenie-rozhodnutia/
Timestamp: 2020-07-07 22:17:38+00:00
Document Index: 7308557

Matched Legal Cases: ['§ 51', '§ 15', '§ 16', '§ 1', '§ 31', '§ 28', '§ 28']

Doručenie rozhodnutia - Všetko pre školy
23. októbra 2014 / 465 / 0
Vydávanie rozhodnutia riaditeľa školy a jeho následné doručenie oprávneným subjektom (účastníkom konania) vyvoláva v školskej obci často krát otázky a nejasné odpovede.
Ide predovšetkým o uvádzanie „všetkých oprávnených“ adresátov v pätičke rozhodnutia. Neuvedenie správneho zoznamu dotknutých adresátov vyvoláva medzi účastníkmi nejasnosti.
Advokátska kancelária G. Lehnert, k. s. vypracovala odborné stanovisko súvisiace s otázkami škôl a školských zariadení, ktorým subjektom by malo byť doručované rozhodnutie riaditeľa školy.
Súčasťou rozhodnutia správneho orgánu býva tzv. rozdeľovník, v ktorom sa uvádza, ktorým subjektom sa rozhodnutie doručuje. Doručenie rozhodnutia týmto subjektom má právny účinok jeho oznámenia (§ 51 Správneho poriadku). Dňom nasledujúcim po dni oznámenia rozhodnutia začne účastníkovi konania plynúť lehota na podanie odvolania. V rozdeľovníku sa osobitne uvádzajú aj subjekty, ktorým sa rozhodnutie len dáva na vedomie (zaslaním kópie vydaného rozhodnutia); medzi tieto subjekty patrí zúčastnená osoba (§ 15a Správneho poriadku), dotknuté správne orgány a v odvolacom konaní, v konaní o preskúmaní mimo odvolacieho konania a v konaní o proteste prokurátora aj prvostupňový orgán.
Maloleté dieťa (žiak), ktoré je účastníkom konania, nemôže v správnom konaní konať samostatne, preto ho v konaní zastupuje zákonný zástupca (§ 16 ods. 1 Správneho poriadku). Podľa ust. § 1 ods. 1 písm. g) zákona č. 245/2008 Z. z. o výchove a vzdelávaní (školský zákon) v znení neskorších predpisov zákonnými zástupcami dieťaťa sú rodičia alebo iná fyzická osoba, ktorá ma dieťa zverené do osobnej starostlivosti alebo do pestúnskej starostlivosti na základe rozhodnutia súdu. Podľa § 31 ods. 1 zákona č. 36/2005 Z. z. o rodine v znení neskorších predpisov (ďalej len „zákon o rodine“) rodičia zastupujú maloleté dieťa pri právnych úkonoch, na ktoré nie je spôsobilé. V zmysle ust. § 28 ods. 1 písm. b) zákona o rodine zastupovanie dieťaťa je súčasťou rodičovských práv a povinností. Podľa ust. § 28 ods. 2 zákona o rodine rodičovské práva a povinnosti majú obaja rodičia.
Každému z rodičov teda patria všetky rodičovské práva a povinnosti (vrátane zastupovania dieťaťa pri právnych úkonoch, na ktoré nie je spôsobilé). Vykonávajú ich buď spoločne, alebo aj jednotlivo po vzájomnej dohode. Maloleté dieťa (žiak) teda môže byť v konaní zastúpené ktorýmkoľvek z rodičov a každý z nich môže zastúpiť dieťaťa samostatne, pričom nie je potrebné, aby rodičia konali spoločne. Rozhodnutie riaditeľa školy sa považuje za riadne doručené maloletému dieťaťu (žiakovi) ako účastníkovi konania okamihom, kedy bolo doručené ktorémukoľvek z jeho rodičov (zákonných zástupcov). Z tohto dôvodu sa v rozdeľovníku uvádzajú iba údaje jedného z rodičov (jedného zákonného zástupcu) a nie je nevyhnutné, aby sa v rozdeľovníku uvádzali údaje oboch zákonných zástupcov.
Pokiaľ ide o požiadavku škôl uvádzať identifikačné údaje triedneho učiteľa v rozdeľovníku rozhodnutia, podľa nášho názoru triedny učiteľ nie je subjektom, ktorému sa rozhodnutie riaditeľa školy doručuje a ani subjektom, ktorému sa rozhodnutie zasiela na vedomie (zaslaním kópie vydaného rozhodnutia). O rozhodnutiach týkajúcich sa žiaka sa triedny učiteľ spravidla dozvie v rámci výkonu svojej funkcie triedneho učiteľa, avšak podľa nášho názoru nie je žiadny dôvod na to, aby sa mu doručovalo písomné vyhotovenie rozhodnutia alebo jeho kópia. Z tohto dôvodu nie je nevyhnutné uvádzať údaje triedneho učiteľa v rozdeľovníku rozhodnutia.
Oslobodenie od vzdelávania v Z...
31. októbra 2018 / 696 / 0
Vypočítajte: 4 + 7 =*